  Виталий Пронин Премия басьтэм пиналъёс.Котькуд ар уксё премиен пусъё дуннеын но Россиын олимпиадаосын вормисе потэм пиналъёсты но егитъёсты.Кылем арын странаысьтымы 1 сюрс 250 пинал дуннеысь но Россиысь олимпиадаосын азьпала потӥз но быдэн 60 сюрс манет премия басьтӥз. 4 сюрс 100-эз олимпиадаосын 2-тӥ, 3-тӥ интыос басьтӥзы. Соослы быдэн 30 сюрс манет сётэмын.Премиосын пусъемъёс пӧлын вал пӧртэм предметъёсты ӟеч тодӥсьёс, киужъёсын усто вырисьёс, проект лэсьтӥсьёс, спортэн вырисьёс.- Удмуртиын премия сётэмын 90 пиналлы, - вера шаерысьтымы дышетонъя но наукая министр Алексей Мирошниченко. - Быдэн 60 сюрс манет премия басьтӥзы 25 адями, 65-ез пиналъёс - быдэн 30 сюрс.Али пиналъёслы азинскыны бадӟым луонлыкъёс сётӥсько. Дышетсконын выль амалъёс кутӥсько - шаерамы ӧвӧл ни, дыр, компьютертэм школаос. Палэнэ уг кыльы спорт. Кез ёросысь Александрово школаын дышетскись Вика Главатских вормисе потӥз Удмуртиын пиналъёс пӧлын радъяськылӥсь Президент тол шудонъёсын.- Тренере Сергей Васильевич Чечегов, премия сётозы шуыса, валлян гинэ вераз ай. Юн шумпотӥ, - вера Вика Главатских.Анай-атайёссы ӧй юрттысалзы ке, дышетӥсьёссы котькуд нунал ӧй сюлмаськысалзы ке, пиналъёслэн таӵе вылӥ вормонъёссы ӧй луысалзы.- Тау кариськом анай-атайёсмылы но дышетӥсьёсмылы милемыз визьмамзы понна, - трибуна азе потыса ик, вераз Шаркан ёросысь Мувыр шор ёзо школаысь удмурт литератураен олимпиадаын вормем Жанна Чувакина.Элькун премия пиналъёслы выль вормонъёс доры сузьтӥськыны мылкыд сётэ.- Та залэ люкаськизы Удмурт шаерысь зарни егитъёс. Вормонъёсыныды тӥ элькунмылэсь туала туссэ кылдытӥськоды, - шуиз Удмурт Элькунлэн Тӧроез Александр Соловьёв. - Оскисько, улонады тӥ трос учкымонзэ лэсьтоды элькунмы, Россия но калык понна. Сюрестэс тӥ али мытӥськоды гинэ ай, бадӟымез вормонды азьпалан на.Мария Векшина Туспуктэм Удмуртилэн Тӧроезлэн бамысьтыз басьтэмын Теги: Егитъёс  